kaerle etc doen te weten allen iegenwoirdich ende toecommende dat
wy ontfaen hebben die oitmoedige supplicatie van gommaer van haecht
inhoudende hoe dat xviij jaeren zyn geleden oft meer wylen gommaer veraelst gecocht hadde
vanden voorn. suppliant een eycken houdt te weten
den rechten block alzoe verre als hy hem diende te vertimmeren ende
nyet voirdere dies soude deselve gommaer daer voere maecken aen peerden
cribbe op affcortinge ende naer dien de voers. gommaer het hout gecort
hadde in drye stucken den rechten den rechten block ende tacken daer aen
gelaten hebbende de welcke de voern. gommaer nyet mede gecocht en
hadde zoe is de suppliant met zyn werckluyden gecommen ende heeft de tacken
aff gehouwen ende den tyt lange vuerstreken wesende de suppliant zeyde
totten voers gommaer waerom en maeckt ghy die cribbe nyet alzoe
ghy my geloeft hadt daerop de voers. gommaer antwoirde ick was
alzoe gram omdat ghy die tacken affgehouwen hadt dat ick gedacht
hadde die cribbe u nyet te maecken ende de suppliant zeyde totten voers.
gommaer waerom zoudt ghy op my gram zyn ghy weet wel dat gy
dat ghy nyet dan den rechten block gecocht en hadt daerop repliceerde
de voers. gommaer veraelst dat bekenne ick dat waer is maer het
quam my anders te passe aenden stapels vander cribbe waerop de
suppliant antwoirde laet ons daerom egeenen twist hebben ick hebbe
noch een houdt thuys dat sal ick u daertoe geven zoe dat zy doen
ter tyt eens wordden ende gingen tsamen eenen pot oft twee drincken
ende als zy van malcanderen sceyden souden seyde de voers. gommaer
verwaelst totten suppliant ziet gommaer brenght my dat houdt om beters wille
gegeven maer ick en hebt nyet geloeft thuys te brengen dwelck
hoorende eene geheeten wouter de neve zeyde totten voers. gommaer
veraelst zynen neve ziet neve ick sal dat houdt selve thuys brengen
en wilt daeromme geenen twist hebben doen zeyde de voers. gommaer
veraelst totten suppliant ziet gommaer brengt my dat houdt thuys oft
ick soude seggen dat ghy een dieff waert dwelck hoorende de suppl
antwoirde dat en seyde my noch niemandt maer dat zoude ick wel
willen verantwoirden ende zyn beyde opgestaen met eenen grammen moede
alzoe dat zy naer malcanderen geslagen hebben zes oft zeven mael
in welck conflict de voers. gommaer die eerstmael verre geweken was dat
hy nyet meer wycken en conste met eenen slach met een byl gewont
int hooft ende zyn handt affgesmeten ende daernaer leefde xxj
weken gaende ende staende ende hadde aen zyn huysvrouwe een
kindt gecregen ende daernae is gecommen van levenden lyve ter doot
ter zaken van welcken ongeval de suppliant heeft der partie beternisse
ende satisfactie gedaan ende oick beternisse gedaen aenden heere
van herenthout in onsen lande van brabant aldaer tfeyt geschiet is
nyetmin en soude inden selfen lande nyet vryelyck dorren verkeeren ende
converseren ten zy dat onse gracie hem hierop verleent wordde om
de welcke hy ons zeer oitmoedelyck gebeden heeft soe eest dat
wy de zaeken voers. overgemerckt den voern. suppliant geneycht wesende
tot zynder beden ende supplicatien hebben inden gevalle als boven geremiteert
quytgescolden ende vergeven remitteren scelden quyte ende vergeven vuyt onser
sunderlinger gracien by desen tfeyt ende dootslach boven vercleert mitsgaders
oick alle penen ende amenden corporelle ende criminelle daerinne hy
hem overmidts ende vuyt zaken van tgene des voers. is tegens ons onse
hoocheyt ende justicie enichsins mach hebben ontgaen ende hebben
hem dyen aengaendden gerestitueert ende gestelt restitueren ende stellen by desen
tot zyn goede fame ende name in onsen voers. lande ende hertochdomme van
brabant ende van overmaze ende allen anderen onsen landen ende heerlicheden
ende tot zynen ongeconfisqueerden goeden indyen hy eenige heeft gelyck
als hy was voerden voers. dootslach imponerende hierop een eeuwich
zwygen ende silencie onsen procureur general ende allen anderen ons rechteren
justicieren ende officieren ons voers. lants van brabant wye zy zyn satisfactie
nochtans yerst ende alvoeren gedaen der partyen geinteresseert soe verre
die noch nyet gedaen en waere civilick alleenlick behoudelick nochtans
dat de voern. suppliant gehouden sal zyn tselve feyt tegens ons te beteren
civilick naer die gelegentheyt der mesdaet faculteyt van zynen goeden ende onsen
ordonnancie daerop gemaickt ende oick te betalen die redelicke costen van
justicien indien ennige daerom gedaen ende naergevolcht zyn ter taxatie
ende arbiterscepe van onsen lieven ende getrouwen den cancellier ende luyden van
onsen rade in brabant die wy daertoe committeren ontbieden daerom ende
bevelen den selven van onsen rade in brabant dat voer henluyden geroepen die
gene die daerom sullen behoiren geroepen te zyne zy precederen wel ende
heughdelick ter verificatie ende interinnemente van desen onsen iegenwoirdigen
brieve naer huere vorme ende inhouden welck interinement de selve suppl
sal sculdich zyn te versuecken in onsen voers. rade binnen eenen halven jare
naestcommende naer date van desen opte pyne te verbeuren deffect
van dyen ende dat gedaen ende de voers. amende civile ende costen van
justicien getaxeert ende betaelt zynde alst behoirt van welcke amende
onse ontfanger vanden exploicten van onsen voers. rade oft andere onse
officier dient behoiren sal gehouden wordt ontfanck te maecken rekeninge
bewys ende reliqua daeraff te doene tot onsen prouffyte metten
anderen penningen van zynen ontfange sy onse drossaet
van brabant ende alle andere onse ende onser vasallen oft
smaelre heeren rechteren justicieren ende officieren ons
voers. lants van brabant ende van overmaze hoedanige
die zyn oft wesen moegen iegenwoirdich ende toecommende
heuren stedehouderen ende elck van hem zoe hem dat toebehoiren
ende aengaen mach den voers. suppl. van deser onser iegenwoirdiger
gratien remissien ende quytsceldingen inder manieren voerscreven
peyselick volcommelick ende tot eeuwigen dagen doen ende laten
genyeten ende gebruyken sonder hem te doen noch te laten gescien
nu noch in toecommenden tyden in lyve noch in goede ennich hinder
letsel oft moyenisse ter contrarien maer indien zyn lyff oft
ennige van zynen ongeconfisqueerden goeden waren daerom gevangen
becommert oft gearresteert dat zy die terstont stellen oft doen stellen
tot volcommen slakinge ende delivrancie want ons alzoe gelieft ende ten
eynde dat dit goet vast ende gestadich blyve tot eeuwigen dagen zoe hebben
wy onsen zegel hieraen doen hangen behoudelick in anderen zaken onser
rechte ende eeniegelicken dessyns in allen gegeven in onse stadt van
bruessel inde maent van septembre int jaer onsheeren duysent vyfhondert
ende zessenveertich van onsen keyserycke txxvije aldus gescreven opde plycke
byden keyser in zynen raide ende geteekent zoete visa recepta
gecollationeert ende bevonden accorderen
met zyneen originale by my
xxx handtekening